Gigi Becali, un adversar declarat al politicii lui Răzvan Burleanu, a încercat să împiedice numirea lui Christoph Daum pe banca echipei naționale. Dezvăluirea a fost făcută chiar de președintele FRF.

Răzvan Burleanu a făcut o dezvăluire incredibilă la conferința de presă în care Christoph Daum a fost numit antrenor al echipei naționale. Președintele FRF susține Gigi Becali a încercat să împiedice aducea lui Daum. Concret, acesta i-ar fi sunat pe membrii Comitetului Executi și le-ar fi cerut să voteze împotriva antrenorului de 62 de ani.

„Știți ce a făcut domnul Becali aseară? Domnul Gigi Becali a început să-l sune pe fiecare membru al Comitetului Executiv să le ceară să nu voteze. Este reacția unui om care simte că pierde teren și nu mai poate influența selecția echipei naționale”, a dezvăluit Răzvan Burleanu.

De altfel, în Comitetul Executiv au fost prezenți doar opt din cei 15 membrii care alcătuiesc acest organism. De la ședință a lipsit inclusiv Valeriu Argăseală, președinte la Steaua și unul dintre reprezentanții Ligii 1 în Comitetul Executiv. Printre cei care s-au opus cel mai mult instalării lui Daum au fost Florin Prunea și Gigi Becali. De altfel, primul a afirmat că va contesta în instanță această mutare, deoarece ședința Comitetului Executiv n-a fost statutară.

Ce a declarat Gigi Becali despre numirea lui Daum și cum l-a atacat pe Răzvan Burlanu: „În opinia mea, aducerea unui antrenor străin la națională este o greșeală. Noi trebuie să avem un antrenor român. Nu-mi convine faptul că și acum se procedează la fel ca în trecut la FRF. Vine Burleanu, un copil, dă ordine, iar noi trebuie să ne conformăn, oameni mari, care am făcut ceva în fotbal. Nu este normal să nu punem un antrenor român.

El (n. red – Răzvan Burleanu) nu știe nimic, nu are nicio responsabilitate. Va pleca peste un an jumătate și nu va mai ști nimeni de el. Nici nu știe pe ce lume trăiește. Cum l-au ales nu știu… dacă eram eu liber nu mai era el ales. Să făcea o alegere democratică. Dar eram în pușcărie. Vreau selecționer român. Dacă sunt român nu este normal să vreau antrenor român? E problema celor care angajează antrenori străini, noi vrem un român. Nu vreau globalizare în România„, a spus Becali la DigiSport.

Disensiunile dintre cei doi au plecat de la propunerea lui Burleanu ca fiecare echipă să investească 10% din suma de transfer a unui jucător în centrele de copii și juniori, regulă din cauza căreia Becali l-a „mitraliat” pe șeful FRF. Acum, Burleanu spune că se aștepta să primească un astfel de feedback și-l acuză pe patronul vicecampioanei că are interese mercantile: „E de așteptat să primești astfel de reacții. Am venit cu o propunere tranșantă, în beneficiul fotbalului românesc. Astfel de propuneri nu au cum să fie primite cu laude. Aceste propuneri contravin intereselor personale, care sunt pur mercantile”, a spus șeful fotbalului românesc pentru Libertatea. Cu câteva zile în urmă, Becali a mers până în punctul în care a amenințat că „va termina cu acest Burleanu”: „Domnul Burleanu bate câmpii. O să vedeți că o să facem o acțiune noi acum, cât de curând, să terminăm cu acest Burleanu. Cum poate el să ne oblige pe noi, societate comercială, ce să facem cu banii pe care îi câștigăm. E de planetă cu extratereștrii băiatul ăsta”.